Martin Lidegaard (RV), 2025-10-09:
Den sidste bemærkning fra hr. Morten Messerschmidt lader vi bare stå for sig selv.
Kære alle sammen, der er tider, hvor politik handler om små justeringer, og så er der tider, hvor politik handler om retning og om at vælge, hvilken fremtid vi vil give videre.
Sådan en tid står vi i nu.
Vi står med ansvaret for den mest essentielle og vigtigste opgave, man kan stå med som politiker og som menneske, nemlig at give vores børn og vores unge et samfund, som er mindst lige så frit, trygt og bæredygtigt som det, vi selv fik.
Det er kernen i Radikal Venstres projekt; det er vores generationskontrakt, og den går vi til valg på i kommuner og regioner og til det kommende folketingsvalg.
For vi skylder alle at tage ansvar for helheden, men også for fremtiden og for Danmark.
Vores fælles fremtid afhænger selvfølgelig af mange faktorer, herunder vores sikkerhed og vores velfærd.
Men fundamentet for det hele er, at vi mennesker faktisk har et klima, der er til at leve i, at vi er fri af sort energi, og at vi stopper rovdriften på naturens ressourcer, som udgør vores eget eksistensgrundlag.
Den plan går Radikale Venstre til valg på, og den plan kan vi stadig nå at gennemføre, hvis vel at mærke både den nuværende og den kommende regering vil være med.
Jeg mødte for nylig Augusta, der sidder heroppe i salen i dag – velkommen!
Hun går på højskole og er ung, fuld af lys, håb og engagement, og alligevel frygter hun for fremtiden.
Hun sagde til mig: Jeg er håbefuld, men jeg er også bange for den apati, der har spredt sig.
Verden brænder.
Den falder fra hinanden.
Vi har ikke skabt kriserne, men vi skal leve med dem.
Er det nu, jeres generation tager ansvar, eller overlader I det hele til os?
Det spørgsmål er ikke bare hendes; det er hendes generations spørgsmål til alle her i salen, og vi svarer hende med vores forslag.
Vi foreslår en slutdato for nye benzin- og dieselbiler i 2028 ved at gøre det, regeringen burde have gjort for længst, nemligt at fjerne registreringsafgiften for alle elbiler fra næste år og i stedet indføre en grøn ejerafgift og på sigt en kørselsafgift.
Vi foreslår en historisk investering i Danmarks kollektive transport, ikke bare tog til Struer, men hurtige, direkte forbindelser med høj frekvens mellem alle landets store byer til priser, som folk faktisk kan betale.
Det er det, vi går til valg på om få uger.
Grøn varme er billig varme, og derfor foreslår vi stop for nye olie- og gasfyr fra 2027, og hjælp til alle husejere, så de kan skifte til grøn energi inden 2035 og få fjernvarme og grønne varmepumper.
En familie i et almindeligt parcelhus vil spare omkring 7.000 kr. om året.
Det er altså ikke bare godt for klimaet – det er godt for pengepungen.
Men sådan en omstilling kræver politisk lederskab, og det synes jeg ikke, kære regering, at I har vist.
Vi foreslår også en gennemgribende elektrificering af dansk industri og service.
Vi vil give fradrag til de virksomheder, der investerer i ny elektrificering, og vi vil støtte de grønne fyrtårne dér, hvor omstillingen er allersværest.
Målet er klart: Halvdelen af industriens fossile brændsler skal på ganske få år erstattes af grøn strøm, og resten skal erstattes af biogas.
Det vil styrke konkurrenceevnen, skabe arbejdspladser og gøre os fri af sort afhængighed.
I årtier har danske virksomheder betalt prisen for, at Europa har været afhængig af olie, kul og gas.
Hvert eneste år sender EU 450 mia. euro ud af kontinentet for at købe sort energi, og det er penge, der kunne have skabt job, forskning, ny teknologi og billigere el her i landet, hvor vi har tre til fire gange højere priser end i Kina og USA, som er vores konkurrenter.
I stedet har vi finansieret Putins krigsmaskine.
Det er ikke bare dyrt; det er farligt, og det er en erhvervspolitisk katastrofe.
Fremtiden handler om digitalisering, robotter, kunstig intelligens og automatisering.
Det er teknologier, der alle kræver én ting: grøn strøm.
Derfor siger vi: Nu tager vi magten over vores egen fremtid tilbage.
Nu befrier vi dansk produktion.
Nu befrier vi danske arbejdspladser.
Med Augustas plan kan vi sænke energipriserne med 5 til 10 pct. herhjemme, og når resten af Europa følger med, kan priserne falde med op til 40 pct.
Det er ikke bare politik på et stykke papir; det er Danmarks næste store erhvervseventyr.
I ved godt, hvad jeres fremtid kræver.